Hoe om emosioneel gesond te bly ondanks jou gestremdheid - WelstandWelstand
Tuis / Advies / Hoe om emosioneel gesond te bly ondanks jou gestremdheid
Hoe om emosioneel gesond te bly ondanks jou gestremdheid
Gestremdheid het 'n uitwerking op mens se geestelike en emosionele welstand, veral wanneer die gestremdheid deur 'n ongeluk of siektetoestand later in syof haar lewe veroorsaak is en hy of sy by die groot verandering moet aanpas. Om skielik jou sig, gehoor of mobiliteit te verloor, is 'n enorme verlies en moet as sodanig hanteer word.
Faktore wat 'n negatiewe effek op jou emosionele welstand kan hê
As 'n gestremde persoon beleef jy dit dalk meer intens omdat dit dikwels vir jou moeilik of bykans onmoontlik is om sosiale geleenthede by te woon. Jy wil nie 'n las vir ander mense wees nie en bly dus eerder tuis as om van andere afhanklik te wees. Baie plekke is boonop ontoeganklik vir gestremde persone. Wanneer jy wel geleenthede bywoon, word daar dikwels in die derde persoon na jou verwys deur byvoorbeeld vir die metgesel te vra: "Wat sal hy drink?"
Gebrek aan werkgeleenthede
Volgens wetgewing is daar 'n minimum persentasie vir die staat en privaat maatskappye gestel vir die indiensneming van gestremde persone. Tog is dit dikwels 'n uitdaging om 'n pos te bekom weens die aard van die gestremdheid en die posvereistes. Jy voel dalk minderwaardig omdat jy nie in 'n werksituasie vir ander mense iets kan beteken nie.
Werkloosheid beteken geen inkomste nie. Medikasie, hulpmiddels en gereelde mediese ondersoeke, of die indiensneming van 'n versorger is finansieel uitdagend.
Gestremdheid is dikwels vir die samelewing die primêre kriterium vir uitsluiting uit vriendskapsgroepe of sosiale geleenthede.
Onvergenoegdheid met gestremdheid
Jy sukkel om die onvermydelike finaliteit van jou gestremdheid te aanvaar. Jy beleef trauma, verslaenheid, angstigheid, ontkenning, depressie, innerlike woede en woede teenoor ander persone of omstandighede wat tot die gestremdheid aanleiding gegee het. Dit maak dit moeilik om die nuwe realiteit suksesvol te hanteer.
Hoe word en bly jy emosioneel gesond?
Daar is maniere om emosioneel gesond te bly en te voorkom dat jou gestremdheid en die gepaardgaande uitdagings depressie veroorsaak.
Aanvaar jou gestremdheid
Gun jouself genoeg tyd om deur al die negatiewe emosies te werk en om oor jou verlies te treur. Jy verloor nie slegs jou gehoor, sig, of mobiliteit nie. Dit behels ook die verlies van veronderstelde selfwaarde, selfvertroue, selfbeeld, en toekomsdrome en -planne. Aanvaarding sal uiteindelik die plek van al hierdie negatiewe emosies inneem. Die aanvaardingsproses is tydsaam en selfs daarna kan daar soms nog negatiewe emosies en gedagtes na die oppervlak kom.
Maak vrede met jou nuwe realiteit en vind maniere om die lewe vir jou makliker te maak
Daar ontstaan 'n gaping tussen dít wat jy voorheen kon doen en wat jy nou kan en wil doen. Die geheim is om hierdie gaping te laat krimp. Jou nuwe realiteit noodsaak 'n nuwe lewensingesteldheid en hernude toekomsbeplanning. Deur voortdurend te tob oor dít wat was, of jou oor die toekoms te bekommer, gaan jou net depressief maak. Fokus op die hede en op dít wat jy steeds kan doen en probeer om die beste van jou huidige situasie te maak. Met kreatiwiteit, toewyding en die gewilligheid om dinge anders te doen, kan jy die impak van jou gestremdheid op jou lewe verminder. Ontwikkel nuwe vaardighede en benut alle hulpmiddels tot jou beskikking om dít wat jy voorheen kon doen, steeds te doen, maar net op 'n ander manier. Stel vir jouself realistiese doelwitte en wees geduldig met jouself. Elke tree vorentoe beteken vordering. Jy kan weer gelukkig wees in jou "gebroke" liggaam en 'n nuwe lewe vir jouself skep.
Aanvaar ander mense se hulp en ondersteuning
Jy beleef dalk dat niemand verstaan hoe jy voel nie. Dit laat jou eensaam voel en veroorsaak dat jy jou van die samelewing wil onttrek. Boonop is jy te trots om hulp te aanvaar of te vra. Onthou, hulpaanvaarding maak nie van jou 'n swakkeling nie. Die meeste mense help graag en dit beteken nie noodwendig dat hulle jou bejammer nie. Dit laat hulle ook goed voel om iets vir jou te beteken. Behou kontak met familie en vriende en koester hierdie verhoudings. Gehaltetyd met mense wat omgee, help jou om positief te bly. Soms het jy 'n skouer nodig om op te huil, soms net 'n gewillige oor om te luister. Ander kere is die hulp van meer praktiese aard en partymaal het jy mense nodig saam met wie jy die lewe kan geniet en wat jou toelaat om net jouself te wees. Sluit aan by 'n ondersteuningsgroep vir persone met soortgelyke gestremdheid as jy. Só kan jy ook vir andere iets beteken en dit bekamp eensaamheid.
Doen dinge wat jy geniet en wat betekenis aan jou lewe gee
Jou lewe voel dalk betekenisloos, veral as jy nie meer dieselfde beroep of stokperdjies as voorheen kan beoefen nie. Jy begin wonder wie jy werklik is, of jy nog vir enigiemand iets beteken en waar jy in die gemeenskap inpas. Raak betrokke by dinge wat jou laat goed voel oor jouself. Bied jou dienste aan as vrywilliger by 'n organisasie waarvoor jy 'n passie het en waarvoor jy nie noodwendig mobiel hoef te wees nie. Pak 'n nuwe stokperdjie aan of doen iets wat jy altyd geniet het, dalk nou net op 'n ander manier. Doen iets vir iemand in ruil vir hulp wat hy of sy aan jou verleen deur jou vaardighede te benut. Of wees net daar as iemand met jou wil gesels – dis nie net gestremde persone wat uitdagings beleef nie.
Sien om na jou fisieke voorkoms en welstand
Al is jou liggaam op 'n manier deur jou gestremdheid "gebreek", verdien dit steeds die beste versorging, fisiek en emosioneel. Moenie jou uiterlike voorkoms afskeep nie. Gereelde oefening verminder angs, spanning en depressie en verbeter jou slaappatroon. Dit gee ook jou selfvertroue 'n hupstoot. Eet gesond, drink baie water en slaap genoeg. Ontspanningstegnieke kan help om spanning en te verlig en jou gemoedstoestand te verbeter.
Onthou, jou menswees word nie deur jou gestremdheid bepaal nie. Jy kan vir andere net soveel beteken as wat hulle vir jou beteken.
Beyond Blue. https://www.beyondblue.org.au/personal-best/pillar/in-focus/looking-after-your-mental-health-while-living-with-a-disability